সূত্রের খবর, দেবাঞ্জনের সংশোধনী মানতে রাজি ছিলেন না দলের সাধারণ সম্পাদক সীতারাম ইয়েচুরি। কেন্দ্রীয় কমিটির অবস্থান ব্যাখ্যা করে সীতারাম জানান, ‘শ্রমিকশ্রেণি’ যে দলের ‘মেরুদণ্ড’ তা নিয়ে কোনও বিভ্রান্তি নেই। তবে দলকে শুধু ‘শ্রমিকশ্রেণি’র দল বললে তা সর্বজনীন গ্রহণযোগ্যতা পাবে না। পরিবর্তিত পরিস্থিতিতে ‘শ্রমিকশ্রেণি’র বাইরেও সমাজের অন্য অংশে বৃহৎ সংখ্যক মানুষ রয়েছেন। তাঁদের মধ্যেও সিপিএমের ব্যাপ্তি ঘটানো প্রয়োজন। তাই ছাত্র-যুব-মধ্যবিত্ত— সমাজের সর্ব স্তরের মধ্যে দলকে সমানভাবে গ্রহণযোগ্য করতে হবে। সে কারণেই ‘শ্রমিকশ্রেণি’ দলের ‘চালিকাশক্তি’ হলেও দলের নামের সঙ্গে নির্দিষ্ট কোনও শ্রেণির ছাপ দেওয়া ঠিক হবে না।